भाशाविज्ञानक अध्ययन प्रणाली :-अज्ज जेल्लै-क डोगरी अनुसंधाता दे विद्वान भाशा-विज्ञान दे खेतरा च डोगरी गी मनासब थाह्‌र दुआने दे सोह्‌गे जतनें च लग्गे दे न। एदे लेई डोगरी लोक-कत्थें दा विज्ञानक अध्ययन बड़ा कारी दा सिद्ध होई सकदा ऐ। बक्ख-बक्ख बोल्लियें ते भाशें दे शब्द, प्रत्यय, उपसर्ग, क्रियां बगैरा इक बोल्ली थमां दूई बोल्ली च कियां बरतोंदे न, इस गल्ला दा पूरा थौह् असें गी लोक-कत्थें दे भाशा-विज्ञानक अध्ययन थमां लगदा ऐ। केइयें प्राचीन भाशें दे शब्द प्रान्ती बोल्लियें च शामल होई जन्दे न ते भाशें दे प्रयोग च नेईं औंदे पर मते चिरें परैंत ओ नमें जां बदेशी बझोंदे न। जेकर उनें शब्दें दे सिलसलेवार बकास बक्खी ध्यान दित्ता जा तां साढ़े भाशा-विज्ञान सरबन्धी केई शुह्‌बे दूर होई सकदे न।